# เทศบาลตำบลเทพารักษ์
เทพารักษ์ เป็นเทศบาลตำบลแห่งหนึ่งที่ตั้งอยู่ในอำเภอเมืองสมุทรปราการ จังหวัดสมุทรปราการ มีอาณาเขตครอบคลุมพื้นที่ตำบลเทพารักษ์ เฉพาะหมู่ที่ 1, 2, 6, 8 และบางส่วนของหมู่ที่ 9 อยู่ห่างจากศาลากลางจังหวัดสมุทรปราการประมาณ 13 กิโลเมตร และอยู่ห่างจากกรุงเทพมหานครประมาณ 37 กิโลเมตร มีเส้นทางคมนาคมที่สำคัญ คือ ทางหลวงแผ่นดินหมายเลข 3268 (ถนนเทพารักษ์)

เทศบาลตำบลเทพารักษ์แต่เดิมมีฐานะเป็นสภาตำบลเทพารักษ์ ก่อนที่จะได้รับการจัดตั้งเป็นองค์การบริหารส่วนตำบลใน พ.ศ. 2538 แล้วจึงได้รับการการจัดตั้งเป็นเทศบาลตำบลใน พ.ศ. 2562  ปัจจุบันมีประชากรทั้งสิ้น 21,901 คน

 ที่มาของชื่อตำบลเทพารักษ์ 

ที่มาของชื่อตำบลเทพารักษ์ไม่ปรากฎแน่ชัด แต่สันนิษฐานว่า มาจากการขุดพบรูปเทพารักษ์ 2 องค์ หล่อด้วยทองสัมฤทธิ์ บริเวณคลองสำโรงรอยต่อไปยังคลองทับนาง ซึ่งบันทึกไว้ในพระราชพงศาวดาร ฉบับสมเด็จพระพนรัตน์ วัดพระเชตุพน ฉบับตัวเขียนความว่า "ขะณะนั้นคลองสำโรงที่จะไปคลองศีศะจรเข้คลองทับนางจะไปปาก น้ำเจ้าพญาตื้นเรือใหญ่ จะเดีรไปมาขัดสนจึงให้ชำระขุด ได้รูปเทพารักษ์  ๒ องค์ หล่อด้วยทองสำฤทธิ จำฤกองค์หนึ่งชื่อ พญาแสนตา องคหนึ่งชื่อบาทสังกร ในที่ร่วมคลองสำโรงกับคลองทับนางต่อกัน จึงให้พลีกรรม์บวงสวงแล้วรับออกมาปลูกศาลเชิญขึ้นประดิศถานไว้ ณ เมืองประแดงพระราชพงศาวดารกรุงศรีอยุธยา ฉบับพระจักรพรรดิพงษ์ (จาด) (กรุงเทพฯ: กรมศิลปากร, 2533). แผ่นดินสมเด็จพระรามาธิบดี ที่ ๒. หน้า ๓๑."

ซึ่งในปัจจุบันบริเวณที่ขุดพบรูปเทพารักษ์ อยู่ในบริเวณตำบลเทพารักษ์และถนนเทพารักษ์ จึงสันนิษฐานได้ว่า ที่มาของชื่อตำบลและถนนเทพารักษ์นั้นมาจากการขุดค้นพบรูปเทพารักษ์ตามบันทึกของพระราชพงศาวดารข้างต้น

 ที่ตั้งและอาณาเขต 
เทศบาลตำบลเทพารักษ์ตั้งอยู่ทางตอนเหนือของอำเภอเมืองสมุทรปราการ จังหวัดสมุทรปราการ ห่างจากตัวอำเภอประมาณ 10 กิโลเมตร มีอาณาเขตติดต่อกับพื้นที่อื่น ๆ ดังนี้  
 ทิศเหนือ  ติดต่อกับเขตเทศบาลเมืองบางแก้ว (อำเภอบางพลี) มีคลองสำโรงเป็นเส้นแบ่งเขต
 ทิศตะวันออก ติดต่อกับเขตองค์การบริหารส่วนตำบลบางพลีใหญ่ (อำเภอบางพลี) มีคลองทับนางเป็นเส้นแบ่งเขต
 ทิศใต้ ติดต่อกับเขตเทศบาลเมืองแพรกษาใหม่และเขตเทศบาลเมืองปากน้ำสมุทรปราการ (อำเภอเมืองสมุทรปราการ) มีแนวแบ่งเขตการปกครองระหว่างเทศบาลเมืองแพรกษาใหม่กับเทศบาลตำบลเทพารักษ์ คลองสันดร แนวแบ่งเขตการปกครองระหว่างเทศบาลเมืองปากน้ำสมุทรปราการกับเทศบาลตำบลเทพารักษ์ เป็นเส้นแบ่งเขต
 ทิศตะวันตก ติดต่อกับเขตเทศบาลตำบลบางเมือง (อำเภอเมืองสมุทรปราการ) มีคลองบางปิ้งเป็นเส้นแบ่งเขต

 หมู่บ้านและประชากร 
พื้นที่เทศบาลตำบลเทพารักษ์มีประชากรทั้งหมด 21,901 คน โดยแบ่งเป็นประชากรชายทั้งหมด 10,203 คน และประชากรหญิงทั้งหมด 11,698 คน (เดือนธันวาคม 2564) แบ่งการปกครองออกเป็น 5 หมู่บ้าน ดังนี้

ประชากรในเทศบาลตำบลเทพารักษ์จำแนกตามหมู่บ้าน ชื่อหมู่บ้าน  ประชากรชาย  ประชากรหญิง  รวมหมู่ที่ 1 บ้านมังกร  3,331  3,880  7,211หมู่ที่ 6 บ้านศรีเจริญ  3,090  3,469  6,559หมู่ที่ 8 บ้านขันดี  1,837  2,023  3,860หมู่ที่ 2 บ้านสยามนิเวศน์  1,570  1,868  3,438หมู่ที่ 9 บ้านปู่เจ้าสำโรง  375  458  833รวม  10,203  11,698  21,901

 ลำคลอง 

 คลองสำโรง
 คลองบางปิ้ง
 คลองตาจัน
 คลองสามแพรก
 คลองหนามแดง
 คลองตายม
 คลองทับนาง

 สถานที่สำคัญ 
 สำนักงานเทศบาลตำบลเทพารักษ์
 โรงเรียนอนุบาลเทศบาลตำบลเทพารักษ์
 สวนสาธารณะเทศบาลตำบลเทพารักษ์
 ศูนย์การเรียนรู้ชุมชนเทพารักษ์
 ศูนย์สุขภาพชุมชนเทพารักษ์
 ศาลเทพารักษ์
 ไปรษณีย์ไทย สาขาเทพารักษ์ 
 ตลาดเทพประทาน
 ธนาคารกสิกรไทย สาขาตลาดหนามแดง
 ธนาคารทหารไทยธนชาต สาขาหนามแดง
 โรงพยาบาลสินแพทย์ เทพารักษ์
 ธนาคารไทยพาณิชย์ สาขาถนนเทพารักษ์ 
 บริษัท นานมีอุตสาหกรรม จำกัด